
REZUMAT 


Interesul ridicat şi relativ recent asupra fenomenului heterofoniei a generat o varietate 
de compoziţii și teorii noi în rândul compozitorilor și teoreticienilor secolului 
al XX-lea. În mod paradoxal primele teoretizări propriu-zise datează de la sfârșitului 
secolului XIX și începutul secolului XX (C. Stumpf — 1897, G. Adler — 1908 etc.), însă 
prima descriere a fenomenului datează din Antichitate (Platon, Legile 812D). Ca 
tehnică componistică, a devenit frecvent utilizată tot în secolul XX, însă la origine este 
un fenomen străvechi, regăsibil încă din Antichitate. Indubitabil ne aflăm în faţa unui 
fenomen muzical străvechi, preluat din muzica primitivă şi din muzica tradițională, 
frecvent utilizată în rândul compozitorilor secolului trecut. Majoritatea compozitorilor 
români și-au îndreptat atenţia asupra fenomenului; dintre aceştia îi amintim pe George 
Enescu, Sigismund Toduţă, Vasile Herman, Anatol Vieru sau Cornel Ţăranu, însă cele 
mai importante contribuţii componistice și muzicologice îi aparţin lui Ștefan 
Niculescu. Prin acest articol succint și problematizant realizăm o trecere în revistă a 
teoriei lui Niculescu asupra fenomenului și a teoriilor conexe. Inevitabil vom atinge 
probleme precum categorii sintactice de bază, sincronie, textură și binomul 

unu-multiplu, acesta din urmă fiind ilustrat și printr-o scurtă analiză din creaţia 
compozitorului. 
Cuvinte cheie: heterofonie, categorii sintactice, sincronie, textură, unu-multiplu, 
Ștefan Niculescu. 


1. Introducere 

Titlul acestei scrieri are o dublă inspirație. Prima este încercarea 
ilustrării problemei ortoepice legate de acest fenomen, iar cea de a doua sursă 
de inspiraţie este titlul unei lucrări simfonice de Cornel Ţăranu, despre care 
ne dăm seama din titlu, pare să se învârtă în jurul aceleiaşi probleme: cea 
ortoepică. Printre multiplele fenomene muzicale, acesta cu siguranță 
comportă un grad ridicat de ambiguitate, ba chiar aş merge mai departe și aş 
numi fenomenul de-a dreptul paradoxal. Nu cunoaștem începuturile 
fenomenului decât aproximativ, nu cunoaştem posibilitățile de aplicaţie ale 
fenomenului, sau cel puţin părerile sunt împărţite.! Nu avem o terminologie 
unitară și clară (la nivel naţional şi internaţional) în definirea fenomenului, 
probabil aceasta este problema fundamentală și cea mai arzătoare.? Ce este 
heterofonia? O tehnică de acompaniament, o categorie sintactică sau o factură, 
o structură variaţională, o structură polifonică, un fenomen specific muzicii 
populare sau o tehnică componistică? Câte ceva din toate acestea. Încercarea 
acestei prime abordări este o trecere în revistă a tuturor acestor probleme 
terminologice şi teoretice, cu scoaterea în evidenţă a celor mai relevante, în 
special în scrierile şi lucrările lui Ştefan Niculescu, și o încercare de definire a 
fenomenului. 

Pentru început, ne propunem un mic exercițiu. Ne aflăm în fața unui 
fenomen muzical cu o istorie de mii de ani. Prima descriere a fenomenului, 
însă fără o menționare a termenului, datează din Antichitate (Platon, Legile 
812D), iar teoriile propriu-zise asupra fenomenului datează de la sfârșitul 
secolului al XIX-lea și începutul secolului al XX-lea (C. Stumpf — 1897, 
G. Adler — 1908 etc.). Majoritatea teoriilor asupra fenomenului sunt de acord 
că, în esenţă, heterofonia este o variaţiune simultană suprapusă, adică o 
structură plurivocală (minim 2 voci), o linie melodică de bază suprapusă cu 
propria/-ile variaţiune/-i. Acest lucru iese în evidenţă deja printr-o simplă 


1 Părerile ştiinţifice sunt puternic împărţite în ceea ce privește existenţa fenomenului pe parcursul 
diferitelor epoci stilistice. Unii cercetători aplică fenomenul întregii istorii muzicale, alţii, doar 
anumitor epoci/perioade stilistice, iar chestiunea devine complexă când fenomenului îi sunt 
atribuite diferite accepţiuni, în sensul în care fenomenul existent în Antichitate va dobândi un alt 
caracter și rol în muzica secolului al XX-lea. Vom reveni asupra acestor probleme. 


"A 


2 Verificaţi termenul „omofonie” în dex online. Veţi observa că în definiția termenului, în DEX 
2009, la accepțiunea muzicală, omofonia este definită ca factură muzicală, iar la definiția din DTM 


2010 este deja definită ca o categorie sintactică. 

căutare Google imagini (a se vedea Anexa 1). Totuși, înainte de a merge mai 
departe cu definițiile, m-aș întoarce asupra exerciţiului propus. Heterofonia 
are o istorie străveche, își are originile în muzica antică, dar o regăsim și în 
muzica tradiţională. Paradoxul fenomenului pomenit la început se 
materializează prin această dublă ipostază de „plurivocalitate” în 
„monovocalitate”.+ Adică, prezența mai multor voci (indiferent de sursa 
sonoră) într-o perioadă de gândire de tip „mono-”. Același lucru este valabil 
şi în muzica tradițională, unde regăsim heterofonia în primul rând în cântările 
de grup, din nou, în esenţă, o gândire sau un principiu de tip „mono-”, 
proiectat la amploarea unui întreg grup (probabil cea mai potrivită descriere 
a fenomenului fiind de unitate în alteritate). Vom observa că terminologia va 
deveni din ce în ce mai dificilă pe măsură ce înaintăm cu trecerea în revistă a 
diferitelor teorii. Astfel, exercițiul propus ar fi privirea fenomenului pe 
parcursul istoriei muzicii după principiul guvernator de gândire specific 
fiecărei epoci, un exercițiu interesant şi care, dacă acceptăm trăsăturile 
esenţiale ale heterofoniei ca fiind cele enumerate anterior, ne poate deja oferi 
o primă variantă de etapizare a fenomenului. 

Astfel, vorbim despre o primă etapă de „gândire muzicală” de tip 
„mono-” sau în esență monodică. Aici putem include în mare parte muzicile 
vechi, antice, până la așa-numita naştere a polifoniei de prin secolele XI-XIII 
(Ars Antiqua). Forme incipiente de polifonie întâlnim și înainte de acest punct, 
dar aceste muzici nu erau bazate pe o gândire de tip „pluri-”, ci pe una de tip 
„mono-”.6 Aici heterofonia se naște în primul rând, așa cum o definește și 
Platon, ca rezultat al unei tehnici de acompaniament, căreia i-aş adăuga și 
tehnica sau principiul improvizaţiei. Din momentul apariţiei organum-ului 
asistăm la nașterea gândirii de tip „poli-”. Din acest moment, avem reguli de 
suprapunere şi conducere a vocilor din care treptat se va naște și ideea de 
contrapunctare. Din această suprapunere și de gândire de tip „poli-” şi din 
prioritatea acordată inteligibilității textului se va naște mai târziu şi ideea 
simultaneității sau verticalității (dar nu funcţionale), adică, a omofoniei. Iată, 
deja suntem nevoiți să operăm cu noțiuni pe care încă nu le-am definit. 


3 Deşi un Google search poate părea mai puţin științific, pentru o imagine de ansamblu corectă 
asupra percepției fenomenului în general, a fost un pas esenţial. În zilele noastre aproape toată 
lumea face o căutare Google asupra diferitelor fenomene, chiar și muzicale. 

+ Termenul de „vocalitate” se referă aici la idee muzicală în sensul propriu de temă sau melodie, 
și nu la sursa sonoră; intenţionat nu am folosit termenul de polifonie pentru că acesta ne-ar trimite 
mai în faţă în istorie. 

5 Chiar şi în acest caz, cea mai potrivită și acceptată terminologie ar fi cea de monodie, utilizată, în 
acest caz, în comparaţie și în raport cu termenul monofonie (fenomen specific marilor tradiţii 
muzicale creştine medievale). 

6 O lectură reprezentativă pentru această temă poate fi lucrarea The Rise of Music în the Ancient 
World East and West de Curt Sachs, lucrare publicată în 1943, în care muzicologul tratează aspectele 
muzicale ale principalelor culturi antice. 

Începând din Baroc se va instaura sistemul tonal-funcţional, ce va domina 
viața muzicală timp de sute de ani, ba mai mult va domina educaţia muzicală 
până în zilele noastre. Odată cu naşterea acestui sistem, polifonia, omofonia 
şi în acest punct poate chiar și heterofonia, vor dobândi alte valenţe, vor 
genera toate genurile muzicale existente și folosite până în prezent (cu 
excepţii), iar amprenta esențială va deveni funcționalitatea și „dominația” 
tonicii. „Excepţii”, pentru că secolul XX reprezintă, aş spune, un caz particular 
de organizare sonoră și este necesară a fi tratată separat; cum Pierre Boulez 
scria în 1963, „Lumea muzicii de azi este o lume relativă [...]”.7 Totuşi, a numi 
heterofonia o formă mai evoluată de organum sau o polifonie complexă (cu 
caracter monotematic8) sau tratarea simultană a unui material muzical într-o 
simfonie clasică cu diferite grade de dezvoltare, ce cuprinde însă germenele 
variației simultane suprapuse şi acea unitate în alteritate, consider că este 
greșită. Heterofonia nu și-a găsit locul în sistemul tonal-funcțional, decât dacă 
fenomenul este privit dintr-un alt punct de vedere, unul matematic, cartezian. 

Până în acest punct ne aflăm în fața unui simplu exercițiu. Fără o 
definiţie clară a fenomenului, această structurare este lipsită de validitate, iar 
tehnica variaţiei simultane suprapuse poate fi aplicată diferitelor tipuri de 
organum. Totuşi, principiul abordării diferitelor epoci după gândirea muzicală 
sau după modalitatea de organizare a materialului sonor rămâne valabilă. 
Astfel, o şi mai clară definiţie devine necesară, însă, înainte de aceasta să 
trecem în revistă cele mai importante teorii (în special din muzicologia 
românească) legate de heterofonie. 


2. Consideraţii teoretice și terminologice. Ştefan Niculescu 

Cea mai importantă abordare teoretică (şi componistică) a 
fenomenului din muzicologia românească îi aparține lui Ștefan Niculescu.” El 
şi-a publicat teoria despre categoriile sintactice pentru prima dată în 1973, însă 
teoria despre heterofonie a fost publicată cu 4 ani mai repede, în 1969 (ulterior 
şi în limba franceză în 1972). Interesant este că în prima publicație, din 1969, 
fenomenul heterofoniei nu este definit ca o categorie sintactică de bază. 
Niculescu nu a fost singurul muzicolog sau compozitor român interesat de 
acest fenomen, dar lui îi aparține cea mai importantă contribuţie teoretică.10 


7 „The world of music today is a relative world”, în Pierre Boulez, Boulez on Music Today, traducere 
de Susan Bradshaw şi Richard Rodney Bennett, Harvard University Press, Cambridge, 1972, p. 35 
8 Termen mai puţin potrivit unui context renascentist, aici fiind utilizat ca idee muzicală centrală. 
° Compozitor și muzicolog român (1927-2008), cu numeroase scrieri teoretice asupra lucrărilor 
enesciene și problemei categoriilor sintactice, respectiv ale heterofoniei. Probabil cea mai 
caracteristică trăsătură a creaţiei sale a fost heterofonia și simbioza între matematică și muzică, cu 
posibile înclinații (nemărturisite) spre muzica spectrală. 

10 Eterofonia (în Studii de muzicologie, vol. V, Editura Muzicală, Bucureşti, 1969) şi O teorie a sintaxei 
muzicale (n Revista Muzica nr. 3, București, 1973), ambele publicate şi în Reflecţii despre muzică, 
Editura Muzicală, București, 1980 de Ştefan Niculescu. 

Despre heterofonie avem deja o imagine generală, o structură 
variaţională stratificată cu caracter monotematic, fenomen observabil şi din 
acea căutare Google (vezi Anexa 1 sau Anexa 1.1), dar această primă definiție 
ne poate plasa foarte ușor într-o zonă a polifoniei. Mai dificilă se prezintă 
surprinderea originii sau periodizarea fenomenului și plasarea heterofoniei 
printre diferitele tehnici componistice. Toate aceste aspecte sunt, în mare, 
descrise în articolul despre Heterofonie de Peter Cooke (2001) din The New 
Grove Dictionary of Music and Musicians sau din sursele deja pomenite de 
Platon (mai puţin), C. Stumpf sau C. Sachs. Mai departe în ediția din 2010 a 
Dicţionarului de termeni muzicali regăsim o definiţie mult mai largă, înglobând 
şi prezenţa fenomenului în muzica tradițională românească (de altfel, o sursă 
importantă şi în creaţia enesciană): o „formă specială de multivocalitate, ce se 
constituie ca urmare a abaterilor ritmice şi de intonaţie ale vocilor de la starea 
de unison și comportă alternarea acestuia cu desfășurarea simultană a 
melodiei şi a variantelor ei.”1!! Alternanţa între unitate (unison) și alteritate 
(acele abateri ritmico-melodice) reprezintă fundamentul teoriei lui Niculescu 
asupra fenomenului. Şi Niculescu consideră heterofonia un fenomen cu o 
istorie străveche și cu aspecte reprezentative în zona etnomuzicologiei, dar 
și-a îndreptat atenţia în primul rând spre aplicaţii posibile în zona 
compoziţiei. A considerat fenomenul ca fiind o tehnică componistică specifică 
secolului al XX-lea în jurul căreia şi-a construit teoria despre categoriile 
sintactice de bază. O definiție mai scurtă ce îi aparține asupra fenomenului 
este următoarea: „Eterofonia este [...] un fel de tulburare improvizatorică a 
cursivității unimelodice, plasată între etape de unison (octavă).” 1? Atât Pierre 
Boulez (pe care și Niculescu îl citează), cât şi compozitorul-muzicolog român 
Constantin Rîpă, în primul volum al Teoriei superioare a muzicii, definesc 
fenomenul eterofoniei foarte asemănător. Deci, ideea structurii variaţionale 
stratificate, ce alternează între densitate şi rarefiere (ca să optăm pentru 
terminologia lui Niculescu) sau unitate şi alteritate cu posibile trăsături 
improvizatorice, este și poate fi general acceptată. 

Evitarea asocierii heterofoniei cu polifonia de până acum în prezentul 
text este întărită şi de precauţia compozitorilor-teoreticieni citați. Atât 
Niculescu, cât şi Boulez consideră heterofonia egală ca importanță cu 
monodia, polifonia sau omofonia, dar în același timp Niculescu, citându-l pe 
Boulez, subliniază și că heterofonia nu poate fi şi nu ar trebui confundată cu 
polifonia „ce face o structură responsabilă de una nouă.”!3 Pe această linie de 


11 Dicţionar de termeni muzicali, Bucureşti, Editura Enciclopedică, 2010, https://dexonline.ro/definitie/ 
heterofonie, accesat la data de 22.11.2019. 

12 Niculescu, Ștefan, Reflecţii despre muzică, Bucureşti, Editura Muzicală, 1980, p. 274. 

13 „[...] polyphony, which makes a structure responsible for a new structure”, în Pierre Boulez, 
Boulez on Music Today, traducere de Susan Bradshaw şi Richard Rodney Bennett, Harvard 
University Press, Cambridge, 1972, p. 117. 

idei și în concordanţă cu Dicționarul de termeni muzicali şi cu C. Sachs avem 
de-a face cu o tehnică ce precede polifonia, deci la origine fiind ghidată de o 
gândire de tip „mono-”. În orice caz, putem fi de acord cu Niculescu sau 
Boulez cum că heterofonia este un fenomen sonor intermediar între monodie 
şi polifonie, dar eu aş adăuga că în unele cazuri chiar între toate trei 
(adăugând şi omofonia) şi mai ales, premergător tuturor celor trei. 

Mergând mai departe pe urmele lui Niculescu, el consideră 
heterofonia a fi o pendulare între două stări fundamentale, starea contopirii 
(o desfăşurare de tip „mono-”), respectiv, starea ramificării (o desfășurare de 
tip „poli-”), iar cea din urmă este, de fapt, heterofonia propriu-zisă, o 
distribuţie simultană variată la mai multe voci a aceluiași material muzical.14 
Însăși această alternanță sau pendulare între „mono-” și „poli-” sau binomul 
unu-multiplu poate reprezenta o posibilă formă generată de heterofonie, pe 
care Luminiţa și Gheorghe Duţică o numesc sincronie.!5 

În investigația sa, Niculescu abordează şi problema percepției 
evenimentelor sonore în examinarea heterofoniei. Va diferenţia trei tipuri 
fundamentale: a) evenimente sonore rarefiate (în care unităţile constituente 
sunt atât de distanţate în timp, încât nu pot fi încorporate în aceeași 
cursivitate), b) evenimente sonore detaliate (unităţile fiind sesizabile atât în 
sine, cât și în relaţie cu celelalte unități) și c) evenimente sonore aglomerate 
(unde unitățile sunt atât de multe pe unitate de timp, încât nu mai pot fi 
sesizate în sine, ci ca un întreg).!5 O clasificare potrivită, dar parțială, deoarece 
atinge și examinează problema percepţiei doar din punct de vedere temporal 
şi al stratificării. Acestora le-ar trebui adăugată cel puţin intenția 
(compozitorului), respectiv interpretarea. Rezultă întrebarea: o heterofonie 
supraaglomerată imperceptibilă auditiv încetează să mai fie heterofonie? Da 
și nu, depinde de partitură, interpretare și public. Niculescu va atribui 
extremele (evenimente rarefiate, respectiv, aglomerate) în special muzicii 
secolului al XX-lea, considerând zona de confort a heterofoniei zona 
aglomerării. Mai adaugă și faptul că o polifonie sau omofonie, plasată în zona 
aglomerării, tind către heterofonie, concluzionând că practic orice fenomen 
din zona aglomerării reprezintă o heterofonie și va numi acest fenomen 
textură, unde „individualul este înecat în colectiv.”!7 Definiţia texturii este 
importantă, dar în același timp extrem de problematică, cel puţin din două 
puncte de vedere. În primul rând, masele sonore aglomerate sau complexe 


11 Ștefan Niculescu, op. cit., p. 274. 

15 Luminiţa Duţică și Gheorghe Duţică, „Generative Syntaxes: Macro-Heterophony and the Form 
of «Synchrony»”, în: World of Academy of Science, Engineering and Technology International Journal 
of Humanities and Social Sciences, vol. 10, nr. 7, 2016, link: 
https://publications.waset.org/10008465/pdf, accesat la data de 27.11.2019. 

16 Ștefan Niculescu, op. cit., p. 274. 

17 Idem, p. 275. 


Lucrări de muzicologie, XXXVI/2, 2021 
118 


Peter Koter 
[H]eterofonia. Considerații teoretice şi analitice 


pot fi, totuși, „identificabile” una față de cealaltă, ca în Volumina de György 
Ligeti. Astfel, o completare a unei a cincea categorii sintactice (după Niculescu 
- textura) ar fi bine-venită. Iar în al doilea rând, problematică, pentru că deşi 
termenul este foarte clar definit şi introdus de Niculescu în terminologia 
românească pentru mase sonore aglomerate specifice muzicii secolului 
al XX-lea, acesta este extrem de liber utilizat şi tradus din terminologia 
internaţională, unde acest termen înseamnă aspectele sonore ale structurii 
muzicale sau, cu alte cuvinte, scriitură. Astfel, ajungem la utilizarea „texturii” 
pentru diferite epoci stilistice, termen ce nu-și are locul în alt secol decât cel 
de al XX-lea. 

De la bun început, Niculescu își plasează limitele în care îşi va 
concepe teoria; o zonă independentă de vocabular și morfologie, mai exact, o 
sintaxă fără influenţa diferitelor sisteme de organizare (modal, tonal sau 
serial), de stiluri sau culturi.!* Niculescu consideră fenomenul sintactic ca 
fiind relaţia dintre diferite obiecte sonore, care, însă, ignoră natura acelor 
obiecte sonore, iar scopul studiului sintaxei este studiul acestor relații.!? Astfel 
va obţine o sintaxă abstractă (bazată pe succesivitate şi simultaneitate) şi una 
reală (cazuri particulare ale sintaxei abstracte).2 Autorul va completa teoria 
cu posibilitatea ilustrării categoriilor sintactice ca mulțimi și va defini fiecare 
categorie sintactică (din cele patru) prin intermediul sintaxei abstracte, adică 
prin intermediul relației de succesivitate-simultaneitate. Astfel, de exemplu, 
monodia se va defini, în teoria sa, pe baza succesivităţii, omofonia, pe baza 
simultaneităţii și pe baza monodiei, iar în urma acestor definiţii pot fi generate 
categorii sintactice ca mulţimi. Pe lângă această ilustrare, ca mulțimi, a 
categoriilor sintactice subliniem două probleme esenţiale. Prima este că, în 
genere, Niculescu va defini cele patru fenomene sonore din prisma uneia 
singure, a monodiei. Cea de a doua este că, probabil, din cauza sintaxei 
abstracte şi a relaţiilor de succesivitate și simultaneitate, teoria sa asupra celor 
patru fenomene sonore a devenit puternic matematică și mai cu seamă lineară 
(sau carteziană, aş spune, cum am pomenit și la începutul acestei scrieri). Ca 
o completare, aş adăuga, totuși, faptul că prin teoria sa, Ştefan Niculescu a 
reușit să surprindă, să descrie şi să definească cu mare prudenţă și 
minuțiozitate aceste fenomene sonore însă, tocmai prin acea abordare lineară 
a fenomenelor, a deschis posibilități spre abordări ușor exagerate. Acestora 
le-aş mai adăuga, probabil, principala problemă ivită, cea terminologică. 

Prin teoria sa, Niculescu, a reușit să îmbine 3 mari zone științifice, 
muzica, matematica și lingvistica. Deși de la bun început a optat pentru 
excluderea legăturii cu lingvistica (mai puţin utilizarea anumitor concepte 


18 Idem, p. 279. 
19 Ibidem. 
20 Idem, p. 286. 

preluate din lingvistică), legătura a rămas, totuși, una puternică, de vreme ce 
a optat pentru utilizarea conceptului de sintaxă. După Noam Chomsky și 
teoria sa despre gramatica generativă, problema sintaxei și a gramaticii au 
devenit unele dintre conceptele centrale ale numeroaselor domenii (inclusiv 
muzica) din cea de a doua jumătate a secolului al XX-lea. Complexitatea 
problemei terminologice ia amploare când observăm că, practic, în 
terminologia românească există două aplicaţii fundamentale ale aceluiași 
termen, una este teoria categoriilor sintactice, iar cea de a doua este aplicația 
termenului în zona formelor muzicale (începând cu Hugo Riemann). În 
această a doua zonă (a formelor muzicale), şcoala clujeană, pornind de la 
Sigismund Toduţă și Vasile Herman, Valentin Timaru și-a creat teoria 
formelor muzicale în jurul a două concepte centrale, morfologia și sintaxa.2! 
În această teorie, morfologia înseamnă o micro-structură a analizei muzicale, 
înglobând unitățile muzicale de bază până la frază și perioadă, iar sintaxa 
reprezintă o macro-analiză, cuprinzând unitățile muzicale mari, pornind de 
la perioadă, până la diferitele principii de formă. Dilema noastră devine astfel 
evidentă, suntem în faţa a două abordări distincte ale aceluiași concept, iar 
lucrurile devin şi mai complicate când observăm că deși definițiile lui 
Niculescu asupra monodiei, polifoniei, omofoniei și heterofoniei sunt general 
acceptate, teoria sa asupra categoriilor sintactice, nu. 

Foarte pe scurt, în teoria lui Ştefan Niculescu, monodia este o 
distribuţie orizontală a obiectelor sonore (înglobând înălțimea și durata); 
polifonia este o distribuţie verticală (o structură suprapusă) de monodii 
distincte, ce evoluează relativ independent (definiția „aduce” a heterofonie); 
omofonia este puţin problematică, Niculescu o definește ca pe o dilatare sau 
distribuţie verticală a limitelor monodiei (ce odată cu nașterea sistemului 
tonal-funcţional va dobândi o importanţă și mai mare); iar heterofonia este 
cea mai problematică dintre toate, ea fiind o distribuţie verticală al aceleiași 
monodii??. Deşi a fost o trecere în revistă foarte succintă a acestei teorii, totuşi, 
se observă foarte clar gândirea schematică, definirea tuturor tipurilor de 
sintaxă prin intermediul monodiei și prezentarea „carteziană” a celor patru 
fenomene sonore, ce ne poate invita spre o definire ca mulțimi matematice 
(realizată de Niculescu însuși), precum și spre posibile definiri grafice ale 
fenomenelor, în special ale heterofoniei. Mergând pe această ultimă idee de 
reprezentări grafice, de exemplu muzicologul Teodor Ţuţuianu în lucrarea sa 
Spectromorfii în partituri Palestriniene şi Bachiene (2005) va aplica fenomenul 


21 Problema morfologiei și sintaxei nu este identică pe această linie, la Toduţă şi Herman fiind 
unele diferenţe la nivelul conţinutului față de teoria lui Timaru, dar nu vom detalia această 
problemă aici. 

» Ştefan Niculescu, op. cit., pp. 282-283. 

heterofonic creaţiei marilor compozitori, Bach şi Palestrina, identificând 
14 tipologii distincte de heterofonie în creaţia lor. 

Toate sunt în detaliu descrise, argumentate și comentate, diferă doar 
punctul de vedere și modalitatea de abordare a aceluiași fenomen sonor. 
Totuși, doar pentru a menţiona câteva scrieri reprezentative din „avalanșa” 
creată de Chomsky, cum ar fi, celebrele lecturi din anii '70 de la Harvard ale 
lui Leonard Bernstein despre sintaxa muzicală, sau colosala aplicaţie în zona 
muzicii clasice a teoriei chomskiene, O teorie generativă a muzicii tonale (1996, 
traducere românească din 2011) de Fred Lerdahl și Ray Jackendoff, sau 
articolul The Concept of Musical Syntax (2016) de Joseph P. Swains, putem 
ajunge de comun acord, că intersectarea lingvisticii cu muzica, pe cât este de 
importantă, este în egală măsură și problematică. Întrebuințarea conceptului 
de sintaxă în muzică, după principiul lingvistic și printr-o abordare 
cuprinzătoare, înseamnă a îngloba atât organizarea melodică și ritmică, 
delimitarea dinamică și timbrală, cât şi analiza procesului motivico-tematic, 
fără a omite problema tensiunii și rezolvării, astfel, în opinia mea, o reevaluare 
a posibilităţii încadrării celor patru fenomene sonore (monodia, polifonia, 
omofonia și heterofonia) drept categorii sintactice ar fi bine-venită. 


3. „Problema” unu-multiplu. O scurtă incursiune analitică 

Următoarele exemple au menirea să scoată în evidenţă o singură idee 
ce stă la baza teoriei lui Ștefan Niculescu, binomul unu-multiplu.23 Acest 
principiu stă la baza teoriei sale despre heterofonie și, în același timp, a 
reprezentat și miezul preocupărilor sale componistice, fenomenul fiind 
prezent în diferite ipostaze la nivelul întregii sale creaţii. O lucrare 
reprezentativă în această zonă este Aforisme de Heraclit pentru 20 de voci 
soliste, dar cu posibilitatea de a fi interpretată şi cu cor mixt. Lucrarea a fost 
finalizată în anul 1968 şi a fost dedicată corului Madrigal și dirijorului Marin 
Constantin. Este structurată în șapte părţi, cu o numerotare relativă, dar în 
care toate părțile se cântă attacca. Partea a patra, intitulată Toate sunt unu (a se 
vedea exemplele 1-3 pentru selecții din partitura acestei părţi), are o durată de 
aproximativ 2 minute și acoperă un total de 26 de măsuri. 

La un prim contact cu partitura observăm o notație grafică extrem de 
minuțioasă, cu sunete exacte sau relative şi, uneori, chiar şi o tratare a vocii 
umane ca instrument de percuție. De altfel, partitura întregii lucrări este 
precedată de o amplă legendă, în care compozitorul exprimă fiecare semn 
grafic şi explică exact ce efect ar trebui să genereze. Vom identifica diferite 
combinaţii și tipuri de glissando-uri, triluri, tremolo-uri, momente şoptite, un 
ritm liber, cvasi improvizatoric, însă totul notat cu exactitate în partitură. 


23 Aici, ne referim strict la fenomenul heterofonic, ca tehnică componistică și nu la posibilele 
proiecţii (formale) la nivelul întregului. 

Dinamica acestei părți se mişcă într-o zonă medie spre scăzută, cu foarte multe 
fluctuații, realizate prin schimbări dinamice propriu-zise sau, preponderent, 
prin suprapunere de diferite efecte sonore. 

La o privire mai atentă, această parte poate fi structurată în secțiuni. 
Am identificat un centru sonor, sunetul sol, precum și trei opriri clare pe acest 
sunet (pe octava sol#-sol#!), pe silaba „-nu”. După numărul momentelor de 
unison, lucrarea ar putea fi structurată în trei secţiuni, însă vom identifica un 
total de patru secțiuni. Deşi putem identifica momente, care ar putea fi 
caracterizate drept „tematice”, totuşi, nu vom opta pentru o prezentare 
schematică, „clasică”, lucrarea nefiind concepută după un tipar formal 
„Clasic”, ci reprezentând în esenţă oscilația unu-multiplu. Secţiunea 1 acoperă 
primele 10 măsuri (ultima măsură fiind prima oprire în unison — a se vedea 
Ex. 1): 

Ex. 1. Ştefan Niculescu, Aforisme de Heraclit, Nr. 4 Toate sunt unu, măsurile 8-13 


Secţiunea a 2-a acoperă următoarele 4 măsuri (ultima măsură fiind a 
doua oprire în unison — a se vedea măsura 14 din Ex. 2): 

Ex. 2. Ştefan Niculescu, Aforisme de Heraclit, Nr. 4 Toate sunt unu, măsurile 14-21 


Secţiunea a 3-a acoperă următoarele 7 măsuri (aici nu vom avea oprire 
pe unison), iar ultima, secțiunea a 4-a, acoperă ultimele 5 măsuri, unde ultima 
măsură va fi cea de a 3-a oprire pe unison. Această ultimă măsură reprezintă 
în același timp și un moment totalizator și extrem de concentrat (a se vedea 
măsura 26 din Ex. 3): 


Lucrări de muzicologie, XXXVI/2, 2021 
124 


Peter Koter 
[Hleterofonia. Consideraţii teoretice şi analitice 


F ] 


Ex. 3. Ştefan Niculescu, Aforisme de Heraclit, Nr. 4 Toate sunt unu, măsurile 22-26 


La nivelul întregii părţi, compozitorul alternează mai multe planuri, 
primul este centrul pe solf, restul sunt un amplu glissando (a se vedea măsurile 
11-13, bas 2-5 din Ex. 1, sau măsurile 15-21, alto 2-5 din Ex. 2), intrări în stretto 
de pe sunetul sol# urmat de diferite efecte de glissando sau vibrato (a se vedea 
măsurile 11-13, alto 2-5, tenor 1-5 și bas 1 din Ex. 1), un cluster simetric de 

6 sunete (de tipul 1-2-1-2-12 — sol-sol#-la#-si-do#-re, măsurile 11-13, la sopran 
1-5 şi alto 1, din Ex. 1). Acest cluster, din cauza atacurilor dispersate aproape 


improvizatoric pe același sunet, se transformă practic într-un cluster mobil. 


Iată o posibilă schemă: 


Secţ.1 Sect. 2 Sect. 3 Sect. 4 
m. 1-10 m. 11-14 m. 15-21 m. 22-26 
, | cluster mobil i textură (redusă) cluster mobil ) 
unison- unison- # y unison- A $ y unison-sol# 
textură textură (redusă) glissando textură (redusă) DE 
sol# sol# > sol# ON Sf arinei (sinusoidal) 
glissando „joc” ritmic „joc” ritmic 


Prima secțiune (măsurile 1-10) debutează cu un moment tutti pe 
centrul sol# la aproape toate vocile, excepție fiind alto 2 şi bas 2. Este cea mai 
complexă și aglomerată, probabil cel mai bun exemplu din această parte 
pentru textura lui Niculescu, în care individualul (în acest caz, acel centru sol#) 
este înecat în întregime în colectiv. Restul secțiunilor sunt mult mai aerisite. 
În cea de a doua secţiune (măsurile 11-14) vom avea o suprapunere de 
3 planuri: cluster-ul cvasi-mobil, sol# cu intrări în stretto care va evolua în 
maniera primei secțiuni și un amplu glissando la vocile grave. Oprirea din 
măsura 14 (Ex. 2) aduce un element nou, compozitorul cere trecerea de pe 
silaba „-nu” în „m”, sub formă de murmur. În a treia secțiune (măsurile 15-21), 
asistăm la un fel de contrapunct triplu, planurile din secțiunea anterioară sunt 
redistribuite la alte voci, excepţie fiind dispariţia cluster-ului cvasi-mobil şi 
înlocuirea cu un joc ritmic pe diferite consoane. Ultima secțiune (măsurile 
22-26) aduce planul de tip stretto cu acel joc pe diferite consoane, cărora li se 
vor adăuga revenirea cluster-ului cvasi-mobil, uşor alterat: sunetul cel mai 
grav (sol) este schimbat (cu fa). Partea se va încheia cu un moment totalizator 
şi extrem de concentrat, cu o oprire pe sol#, dar unde compozitorul cere o 
alternanță și nu o trecere, precum era în cazul unisonului anterior, între silaba 
„-nu” şi „m” (murmur), realizând astfel o concentrare a întregii părţi într-o 
singură măsură sinusoidală. 

Am optat pentru această parte pentru că reprezintă un moment 
heterofonic specific gândirii compozitorului, o alternanță între momente 
complexe şi de unison. Compozitorul numește această structură una 
sinusoidală, o caracterizare nimerită pentru întreaga parte, dar i se potriveşte 
foarte bine şi descrierea pomenită anterior, cea de sincronie. Deși scurtă, este 
o parte complexă și construită cu minuţiozitate, prin care putem ilustra foarte 
uşor probleme legate de textură, alternanţa și suprapunerea de mase sonore, 
precum și o heterofonie proiectată la nivelul întregului ansamblu. 

Aforisme de Heraclit nu este singura lucrare în care compozitorul 
apelează la aceste tehnici componistice. Problema heterofoniei și diferitele 


24 Cifrele reprezintă numărul de semitonuri dintre intervalele ce alcătuiesc acest cluster. 

posibile structuri muzicale generate de aceasta alcătuiesc ideea centrală în 
creațiile sale atât teoretice, cât și componistice. Un alt exemplu, mult mai 
amplu, este Ison I. Lucrarea cunoaște o primă versiune din 1973 pentru 
14 soliști și o a doua, din 1974, pentru orchestră amplă. Ideea centrală în 
această lucrare este aceeași, binomul unu-multiplu. Vom identifica în lucrare 
diferite opriri pe unison sau pe structuri acordice de tip cluster. Lucrarea 
cuprinde peste 20 de astfel de momente, toate în alternanță cu unități muzicale 
mai mult sau mai puţin aglomerate, pe care Niculescu le numește monodii 
stratificate. Faţă de lucrarea anterioară, în aceasta vom identifica o formă mai 
„Clasică” la nivelul întregului, precum și momente melodice propriu-zise. 

Interesant este debutul lucrării, unde prima oprire este alcătuită 
dintr-un cluster de cinci sunete (a se vedea Ex. 4, măsura 4, partida de coarde). 
Aceste cinci sunete stau la baza materialului sonor heterofonic incipient, sau 
a unităţii monodice stratificate în accepțiunea compozitorului, de trei măsuri 
(a se vedea Ex. 4, măsurile 1-3, tutti): 

Ex. 4. Ştefan Niculescu, Ison I, măsurile 1-4 

Se observă din exemplul muzical că deși întregul ansamblu porneşte 
simultan cu un cluster de cinci sunete (este vorba despre același cluster de cinci 
sunete deja descris), din măsura a doua fiecare atac la fiecare instrument în 
parte este dispersat vertical, astfel încât să nu coincidă, pe axa verticală, 
aproape nici un atac al unui nou sunet la nici un instrument (excepţii sunt, de 
exemplu între oboi, clarinet I, vioara II şi contrabas, a se vedea Ex. 4, măsura 2, 
timpul 2). Această tehnică de tratare a materialului sonor este frecvent 
utilizată în această lucrare. 

Exemple din creaţia lui Ștefan Niculescu ar mai putea continua, cum 
ar fi debutul heterofonic din Ison II, o lucrare şi cu evidente influenţe de 
muzică tradițională. 

Ne-au rămas foarte multe întrebări fără răspuns. Ce este, de fapt, 
sintaxa muzicală, dimensiunea macro-analizei formale? O relaţie dintre 
diferite obiecte sonore? Ce este heterofonia (aceasta fiind întrebarea de la 
început), o categorie sintactică sau o tehnică componistică? Răspunsuri la 
toate aceste întrebări încă nu am găsit, dar cred că putem să cădem de comun 
acord asupra faptului că heterofonia, în esenţă și în urma exerciţiului propus, 
este o tehnică de acompaniament străvechi și, în primul rând, o tehnică 
componistică şi o tehnică de organizare a materialului sonor specifică 
secolului al XX-lea. Nu își are locul şi nu o regăsim în epocile tonal- 
funcţionale, decât prin abordări forțate. Tot aici aş adăuga necesitatea 
completării acelor categorii cu o diferențiere a fenomenelor monofone, 
respectiv, monodice și a problemei texturii muzicale și a altor tehnici 
componistice specifice secolului al XX-lea. Definiţiile lui Niculescu asupra 
fenomenului rămân solide și valide, doar încadrarea lor drept categorii 
sintactice rămân sub semnul întrebării. 

Anexe 
Anexa 1. Căutare Google imagini a termenului „heterophony”2 


iontagious Peterophony OO mwe mE 


Anexa 1.1. Căutare Google imagini a termenului „heterofonie” 

25 Pentru a obține rezultate mai bune, am optat pentru căutare în limba engleză. Atașăm și o 
căutare în limba română. Observăm, totuși, că nu sunt diferențe mari. 

